জন্মদিনে পুতিনকে ফোন মোদির! কী কথা হল দুই দেশপ্রধানের?

ওয়েব ডেস্ক: মঙ্গলবার ৭৩ বছরে পা রাখলেন রাশিয়ার (Russia) প্রেসিডেন্ট ভ্লাদিমির পুতিন (Vladimir Putin)। জন্মদিনের (Birthday) দিনেই তাঁকে ফোন করে শুভেচ্ছা জানান ভারতের প্রধানমন্ত্রী নরেন্দ্র মোদি (Narendra Modi)। জানা গিয়েছে, দুই রাষ্ট্রনেতার মধ্যে সৌহার্দ্যপূর্ণ ফোনালাপে আলোচনা হয়েছে। ভারত-রাশিয়া দ্বিপাক্ষিক সম্পর্ক আরও মজবুত করার বিষয়ে কথা বলেছেন দুই দেশপ্রধান। মোদি জানিয়েছেন, তাঁর সরকার পুতিনকে ভারতে স্বাগত জানাতে অধীর আগ্রহে অপেক্ষা করছে।

সূত্রের খবর, আগামী ডিসেম্বরেই ভারতে আসছেন পুতিন। নয়াদিল্লিতে তাঁর ও প্রধানমন্ত্রী মোদির মধ্যে দ্বিপাক্ষিক বৈঠক হবে। বিশেষজ্ঞদের মতে, মার্কিন প্রেসিডেন্ট ডোনাল্ড ট্রাম্পের ‘শুল্কযুদ্ধ’-র প্রেক্ষিতে দুই দেশের এই সাক্ষাৎ অত্যন্ত তাৎপর্যপূর্ণ। কৌশলগত সহযোগিতা থেকে শুরু করে বাণিজ্য, প্রতিরক্ষা, জ্বালানি ও কৃষিক্ষেত্রে নতুন চুক্তি হতে পারে বলে ধারণা করা হচ্ছে।

আরও পড়ুন: যুদ্ধের ২ বছর, মিশরে আলোচনায় ইজরায়েল-হামাস

সম্প্রতি এক আন্তর্জাতিক সম্মেলনে ভারতকে প্রকাশ্যে সমর্থন জানিয়ে পুতিন বলেন, “ভারতের সঙ্গে আমাদের কোনওদিনই বিরোধ হয়নি। আমি জানি, ভারত অপমান সহ্য করবে না। যত চাপই আসুক, ভারত মাথা নোয়াবে না।” প্রধানমন্ত্রী নরেন্দ্র মোদিকে ‘বন্ধু’ হিসেবে উল্লেখ করে পুতিনের দাবি, “মোদি এমন কোনও পদক্ষেপ নেবেন না যা ভারতের মর্যাদাকে আঘাত করে।”

রুশ তেল কেনা নিয়ে আন্তর্জাতিক চাপের মাঝেও ভারতের পাশে থাকার বার্তা দিয়েছেন পুতিন। তাঁর বক্তব্য, “যদি ভারত রাশিয়া থেকে তেল কেনা বন্ধ করে দেয়, তাহলে দেশের অর্থনীতিতে ৯০০ থেকে ১০০০ কোটি ডলারের ক্ষতি হবে। ভারতের নেতারা দেশের স্বার্থেই সিদ্ধান্ত নেবেন।” তিনি আরও জানান, মার্কিন শুল্কনীতির কারণে ভারতের ক্ষতি পুষিয়ে দিতে রাশিয়া ভারত থেকে আরও বেশি পরিমাণে কৃষিপণ্য ও ওষুধ আমদানি করবে।