মোদিকে জন্মদিনের শুভেচ্ছা জানালেন ট্রাম্প, বরফ গলছে?

ওয়েব ডেস্ক: বহুদিন যাবত আমেরিকার প্রেসিডেন্ট ডোনাল্ড ট্রাম্পের (Donald Trump) সঙ্গে কথা বলছিলেন না ভারতের প্রধানমন্ত্রী নরেন্দ্র মোদি (Narendra Modi)। অবশেষে বরফ গলল, নিজের জন্মদিনে ট্রাম্পের সঙ্গে ফোনালাপ করলেন মোদি। তাঁকে জন্মদিনের শুভেচ্ছা জানালেন মার্কিন প্রেসিডেন্ট।

রাশিয়ার (Russia) থেকে জ্বালানি তেল কেনা ভারতের উপর খড়্গহস্ত হয়েছেন ট্রাম্প। তাঁর দেশে সব ধরনের ভারতীয় পণ্যের রফতানিতে চাপিয়েছেন ৫০ শতাংশ শুল্ক, এমনকী তা ১০০ শতাংশ করারও হুমকি দিয়েছিলেন। ভারতের প্রধানমন্ত্রী এ নিয়ে একটা কথাও বলেননি, উল্টে রাশিয়া এবং চীনের (China) সঙ্গে ক্রমশ সখ্য বাড়িয়েছেন। এমনকী এও শোনা গিয়েছে, মার্কিন প্রেসিডেন্টের একাধিক ফোন কল ধরেননি তিনি। কিন্তু মোদি কথা বলাই বন্ধ করে দিয়েছিলেন।

আরও পড়ুন: বন্ধ শ্রীনগর-জম্মু হাইওয়ে! ট্রাকেই পচছে কয়েকশো কোটি টাকার আপেল

ভারতকে ‘স্ট্র্যাটেজিক পার্টনার’ হিসেবে হারাতে হতে পারে এই আশঙ্কায় কয়েকদিন ধরেই মোদির সম্পর্কে মিষ্টি কথা বলতে শোনা যাচ্ছিল ট্রাম্পকে। এবার ‘বন্ধুর’ জন্মদিনে শুভেচ্ছা জানানোর সুযোগ ছাড়লেন না। ফোনে কথা হয়েছে, সেই ‘খবর’ দেরি না করে সোশ্যাল মিডিয়ায় জানিয়েও দিলেন।

ট্রাম্প লিখেছেন, “আমার বন্ধু প্রধানমন্ত্রী নরেন্দ্র মোদির সঙ্গে এইমাত্র একটা দারুণ ফোন কল হল। আমি তাঁকে জন্মদিনের অনেক শুভেচ্ছা জানিয়েছি। তিনি অসাধারণ কাজ করছেন।” কিছুদিন আগে জানা গেছিল, রাশিয়া-ইউক্রেন যুদ্ধ চলতে থাকার কারণ হিসেবে ভারতের তেল কেনাকেই দায়ী মনে করেন ট্রাম্প। আর আজ তিনি বললেন, “নরেন্দ্র, রাশিয়া এবং ইউক্রেনের যুদ্ধ বন্ধ করতে সহযোগিতা করা জন্য ধন্যবাদ।”

ফোনালাপের পর সোশ্যাল মিডিয়ায় মোদি লেখেন, “আমার বন্ধু, প্রেসিডেন্ট ট্রাম্প, আমার ৭৫তম জন্মদিনে আপনার ফোন কল এবং উষ্ণ শুভেচ্ছার জন্য আপনাকে ধন্যবাদ। আপনার মতো আমিও ভারত-মার্কিন ব্যাপক এবং বৈশ্বিক অংশীদারিত্বকে নতুন উচ্চতায় নিয়ে যাওয়ার জন্য সম্পূর্ণরূপে প্রতিশ্রুতিবদ্ধ। ইউক্রেন সংঘাতের শান্তিপূর্ণ সমাধানের জন্য আপনার উদ্যোগকে আমরা সমর্থন করি।”